Ungur maður með breiðholtshjarta hefur yljað Breiðhyltingum síðustu sunnudaga með heimatilbúnum aðventugraut . Í dag bauð hann íbúum Fellahverfis upp á ávaxtagraut með rjóma . „ Ég er semsagt búin að vera með aðventugraut hérna í Breiðholti og er að bjóða fólki að koma og fá sér graut í hverfiu sínu og að sama skapi erum við að reyna að fá fólk til að vera vart um það að Breiðholt er mjög góður staður til að búa á , “ segir Jóhann Helgi Sveinsson . Hann er Breiðhyltingur í húð og hár en hann ólst upp í Hólahverfinu . Jóhann bauð upp á ávaxtagraut með rjóma í dag en síðustu sunnudaga hefur hann boðið upp á velling og hafragraut . Hann sér til þess að það sé hugguleg stemning á básnum en í dag var kveikt á þremur aðventukertum . „ Við höfum aldrei verið að auglýsa þetta neitt . Ég mæti bara og stilli upp mínu og þeir koma sem koma og það er bara gaman , “ segir Jóhann Helgi . Hvernig tekur fólkið í hverfinu í þetta ? „ Mjög vel , þetta hefur hlotið mun meiri athygli en ég bjóst við , “ segir Jóhann Helgi . Næsta Sunnudag verður Jóhann með möndlugraut á torginu í Austurbergi í Breiðholti . „ Það verður plötusnúður og mjög gaman og endilega allir að kíkja , “ segir Jóhann .